**Kiiminkijoen koulun tasa-arvo- ja yhdenvertaisuussuunnitelma 2023**

**Selvitys tasa-arvon ja yhdenvertaisuuden tilanteesta**

Kiiminkijoen koulu on 1.-5. luokka-asteinen alakoulu Kiimingissä. Koulussa on noin 470 oppilasta. Kullakin luokka-asteella on useita rinnakkaisluokkia (a-e). Lisäksi koululla toimii kolme alueellista erityisryhmää, joissa oppilaat käyvät opiskelemassa kotiluokistaan. Kaikki opetusryhmät ovat sekaryhmiä, joiden koontiin vaikuttaa jonkin verran koulukuljetusalueet.

Keväällä 2022 tehtiin kysely Kiiminkijoen koulun oppilaille, huoltajille ja henkilökunnalle oppilaiden tasa-arvoisesta ja yhdenvertaisesta kohtelusta. Kyselyn mukaan oppilaat kokevat koulussa toimiviksi leikkiin mukaan ottamisen, omana itsenä olemisen, aikuisten puuttumisen loukkaavaan ja epäsopivaan kielenkäyttöön, oppilaiden tasapuolisen huomioimisen ja aikuisten apuun luottamisen hätätilanteessa. Kehitettäviä toimia olivat aikuisten rohkaisu kaikkien kanssa leikkimiseen, vaihtuvat ja erilaiset ryhmäjaot oppitunneilla, osallistumisessa turvallisen tilan luomiseen ja ylläpitämiseen sekä oman mielipiteen sanomiseen luokassa.

Syrjintää oppilaat kokivat eniten taitoihin ja osaamiseen liittyen sekä sukupuoleen liittyvää häirintää eniten nimittelyn muodossa. Oppilaiden ilmoittamia sukupuoleen liittyviä häirintätapauksia oli puolet enemmän kuin huoltajien ilmoittamissa lapsensa kohtaamista häirintätapauksista.

**Toimintasuunnitelma tasa-arvon ja yhdenvertaisuuden edistämiseksi**

Koulun arjessa toteutetaan oppilaiden osallistamista, ennaltaehkäisevää kiusaamisen vastaista toimintaa ja tapahtumia, jotka tuovat erilaisuuden arvokkaana esille. Koululla toimii vuosittain vaihtuva oppilaskunta, joka huolehtii oppilaiden osallistamisesta ja järjestää erilaisia teemapäiviä ja tempauksia. Verso-oppilaat sovittelevat oppilaiden välisiä pieniä erimielisyyksiä ja aikuisista koostuva kiusaamiseen puuttumisen tiimi (KiPu) hoitaa vakavammat riidat. Pitkillä välitunneilla viidesluokkalaisia on lainaamassa leikkivälineitä välkkälainaamossa. Digioppilaat (agentit) auttavat luokissa oppilaita oppimaan ohjelmointi- ja digitaitoja. Viidesluokkalaisia toimii ykkösluokkalaisten kummioppilaina.

Syrjinnän ja häirinnän ehkäisemiseksi annetaan oppilaille tietoa toisten kunnioittavasta ja arvostavasta kohtelusta sekä rohkaistaan kertomaan syrjintää tai häirintää kohdatessa siitä aikuisille (mm. tunne- ja turvataidot). Tasa-arvoa ja yhdenvertaisuutta edistetään koulun yhteisillä säännöillä, joita pidetään esillä ja kaikkien tiedossa (mm. koulun toimintatavat -juliste). Sääntöjen noudattamiseen sitoutetaan sekä oppilaat että henkilökunta. Lisäksi tasa-arvoisesta ja yhdenvertaisesta kohtelusta keskustellaan opetuksessa.

Verso-oppilaita hyödynnetään käytäville ja välitunneille ehkäisemään erimielisyyksiä ja auttamaan pienempiä oppilaita. Oppilaskunta ideoi käytänteitä luokkiin, joilla kaikki oppilaat voidaan osallistaa arjessa.

Suunnitelma päivitetään vuosittain ja selvitys tehdään kolmen vuoden välein kyselyä muuttaen tarpeen mukaan.

**Arvio aikaisemman tasa-arvo- ja yhdenvertaisuussuunnitelman toteutumisesta**

Kiiminkijoen koululla aiempi tasa-arvo- ja yhdenvertaisuussuunnitelma toteutui osittain. Vessojen kokeilu sukupuolisensitiivisiksi ei onnistunut. Koululla aiempina vuosina ollut KiVa-toiminta ja opettajista koostunut ryhmä selvittämässä kiusaamisasioita edisti tasa-arvoa ja yhdenvertaisuutta. Koululla on sen myötä kehitetty oma toimintamalli ja vertaissovittelun malli on otettu käyttöön (Verso). Koulu satsasi myös taloudellista resurssia vertaissovittelun malliin (Verso) ja osoitti ohjaaville opettajille TVA-korvauksen.

**Toiminta-ohje kiusaamisen, häirinnän ja väkivaltatilanteisiin**

Jos oppilas tuo tiedon joutuneensa kiusaamisen, häirinnän tai väkivallan kohteeksi, aikuisen velvollisuus on selvittää asiaa tai ohjata selvitettäväksi. Jos asia on oppilaiden keskenään selvitettäväksi riittävän pieni, viedään asia Verso-oppilaiden soviteltavaksi. Jos riita on vakavampi tai väkivaltaisuutta sisältävä, asiaa selvittää luokanopettaja tai siirtää asian KiPu-tiimille. Aikuisten selvittämät riidat ilmoitetaan osapuolten huoltajille, ja tarpeen mukaan asioita selvitellään lisää yhteistyössä huoltajien kanssa. Tarvittaessa yksittäisen oppilaan asia ohjataan moniammatillisen oppilashuoltoryhmän käsiteltäväksi.